*Tämä artikkeli kertoo Australian laivastossa V-luokan hävittäjästä. Sanan muita merkityksiä on täsmennyssivulla.*

**HMAS Vendetta** (viirinumero D69) oli Australian laivaston V-luokan hävittäjä toisessa maailmansodassa. Alus oli alun perin Britannian kuninkaallisen laivaston V-luokan hävittäjä *HMS Vendetta*.

Valmistus
---------

*Pääartikkeli: V- ja W-luokka*
Alus tilattiin Fairfield Shipbuilding and Engineering Companyltä Govanista Glasgow’sta, missä köli laskettiin 25. marraskuuta 1916. Alus laskettiin vesille 3. syyskuuta 1917 ja otettiin palvelukseen 17. lokakuuta.

Palvelus
--------

*HMS Vendetta* liitettiin palvelukseen otettaessa 13. hävittäjälaivueeseen. Alus kohtasi Saksan keisarikunnan laivaston miinanraivausosaston Kattegatissa pian palveluksen aloitettuaan. Alus suojasi 17. marraskuuta laivueensa mukana 1. kevyen risteilijälaivueen risteilijöitä *HMS Caledon*, *HMS Galatea*, *HMS Royalist* ja *HMS Inconstant* Helgolandin taistelussa Saksan laivaston risteilijäosastoa vastaan. Vuoden 1918 alun alus palveli lähinnä partio- ja saattuetehtävissä.

Sodan päätyttyä alus lähti 22. marraskuuta 1918 kontra-amiraali Edwyn Alexander Sinclairin Viron rannikolle lähetetyn laivasto-osaston mukana Kööpenhaminaan. Alus pelasti 12. joulukuuta miinaan osumisen seurauksena tuhoutuneelta *HMS Cassandralta* 470 miestä, jotka se toimitti osaston mukana Tallinnaan. Alus hinasi 26. joulukuuta vallatun Neuvosto-Venäjän laivaston hävittäjä *Spartakin* Tallinnaan. Alus lähti 2. tammikuuta 1919 osaston mukana paluumatkalle, ja se saapui 10. tammikuuta Rosythiin.

Alus hinasi vuonna 1919 Scapa Flow’hun ankkuroituja Saksan laivaston hävittäjiä Rosythiin. Vuonna 1920 alus vieraili Zeebruggessä aluksen päällikön komentajakapteeni Nashin luovuttaessa *HMS Vindictiven* Belgian laivastolle. Alus palveli huhtikuussa 1923 Itämerellä, jolloin Puolan presidentti, marsalkka Pilsudski tarkasti aluksen Gdyniassa. Alus kohtasi matkallaan myös Viron laivaston *Vambolan*. Britteinsaarille palattuaan alus pelasti Aberdeenin edustalle ajaneen rahtialus *Imperial Princen* miehistön.

Välimeren laivastossa alus oli vuosina 1924–1933, jolloin se oli liitettynä sekä 1. että 5. hävittäjälaivueeseen.

Australia
---------

Australian hallitus päätti korvata laivastollaan olevat viisi S-luokan hävittäjää (*HMAS Stalwart*, *HMAS Success*, *HMAS Swordsman*, *HMAS Tasmania* ja *HMAS Tattoo*) ja laivueenjohtaja *HMAS Anzacin* lainaamalla Britanniasta uudempia aluksia. Amiraliteetti päätti luovuttaa V-luokan alukset *HMS Vampiren* ja *HMS Vendettan* sekä W-luokan alukset *HMS Voyagerin* ja *HMS Waterhenin*. Lisäksi luovutettiin laivueenjohtajaksi Scott-luokan laivueenjohtaja *HMS Stuart*.

Luovutettavat alukset poistettiin 11. lokakuuta 1933 Portsmouthissa kuninkaallisen laivaston palveluksesta, ja ne otettiin samana päivänä palvelukseen Australian laivastoon. *HMAS Vendettan* ensimmäisenä päällikkönä oli Jack Donovan.

### HMAS Vendetta

*Vendetta* aloitti 17. lokakuuta 1933 osaston mukana matkansa Chathamista Australiaan. Se kulki Suezin kanavan läpi saapuen Singaporeen 28. marraskuuta, Darwiniin 7. joulukuuta ja lopulta Sydneyyn 21. joulukuuta. Alus siirrettiin reserviin 31. tammikuuta 1934. Se palasi palvelukseen 10. lokakuuta 1934 päällikkönään A. S. Rosenthal korvatessaan *Waterhenin*. Alus lähti 16. lokakuuta 1934 Sydneystä saattaakseen Gloucesterin herttuaa kuljettaneen *HMS Sussexin* Port Phillipinlahdelta Melbourneen, jossa *Vendetta* vietti viikon osallistuen Victorian Centennary -juhlallisuuksiin.

Melbournesta alus palasi Sydneyyn, jossa se oli ankkurissa aina maaliskuuhun 1935 saakka. Alus teki laivastovierailun Uuteen-Seelantiin, mistä se palasi Sydneyyn 1. huhtikuuta ankkuriin Farm Coveen. *Vendetta* saattoi 12. elokuuta laivueensa mukana *HMAS Canberraa* ja *Sussexia* kevätristeilyllä vieraillen Queenslandin satamissa Darwinissa, Fremantlessa ja Melbournessa ennen paluuta Sydneyyn 15. marraskuuta.

Alus siirrettiin 1. kesäkuuta 1938 reserviin oltuaan normaalissa rauhanajan palveluksessa ja vietettyään vuodesta 1936 alkaen yli puolet ajasta Sydneyn satamassa. Lukuun ottamatta huhtikuussa 1937 tehtyä vierailua Uuteen-Seelantiin alus vietti koko ajanjakson Australian vesillä.

Alus palasi 29. syyskuuta palvelukseen päällikkönään Glen Gant. Alus vietti viimeiset kuukaudet ennen toisen maailmansodan alkamista pääosin satamassa. Ainoastaan joitakin harjoituksia oli Uuden Etelä-Walesin rannikolla. Alus lähti 14. lokakuuta 1939 *Stuartin* ja *Waterhenin* kanssa Sydneystä Darwinin ja Lombokinsalmen kautta Singaporeen. Merellä osasto sai määräyksen jatkaa Singaporesta edelleen Välimerelle. *Vampire* ja *Voyager* liittyivät osastoon 29. lokakuuta Singaporessa.

*Vendetta* jatkoi 13. marraskuuta matkaansa osaston mukana Singaporesta Maltalle, jonne se saapui 14. joulukuuta. Osastosta muodostettiin 2. tammikuuta 1940 Välimeren laivaston 19. hävittäjäviirikkö.

Alus oli toisen maailmansodan alun Välimerellä osallistuen Matapanin taisteluun sekä Kreikan evakuointiin.

Palveluksesta *Vendetta* poistettiin 27. marraskuuta 1945 ja myytiin 20. maaliskuuta 1946 Penguin Propriety Limitedille Sydneyssä. Runko upotettiin 2. heinäkuuta 1948 Sydney Headsiin.

Lähteet
-------

* Cassells, Vic: *Australia’s Naval Heritage: The Destroyers Their Battles and Their Badges*. Sydney: Kangaroo Press, 2000. ISBN 0-7318-0893-2. (englanniksi)
* Whitley, M. J.: *Destroyers of World War Two – An International Encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway’s All the World’s Fighting Ships 1906–1921*. Lontoo: Conway Maritime Press, 1985. ISBN 0-85177-245-5. (englanniksi)
* Cocker, Maurice: *Destroyers of the Royal Navy, 1893–1981*. Englanti: Ian Allan, 1982. ISBN 0-7110-1075-7. (englanniksi)
* Fairweather, Cliff: *Hard Lying – The Story of the "V&W" Class Destroyers and the Men Who Sailed in Them*. Chelmsford, UK: Avalon Associates, 2005. ISBN 0-9529440-4-9. (englanniksi)
* Preston, Anthony: *V and W class Destroyers 1917–1945*. Lontoo: MacDonald & Co (Publishers) Ltd, 1971. (englanniksi)

### Viitteet

1. 1 2 3 4 5 6 7 8 9 10 11  HMAS Vendetta (I) (Internet Archive) Royal Australian Navy. Viitattu 29.9.2016. (englanniksi)

*V*-luokan hävittäjät (1917)

|  |
| --- |
| **Amiraliteetti:** *HMS Vancouver* - *HMS Vanessa* - *HMS Vanity* - *HMS Vanoc* - *HMS Vanquisher* - *HMS Vectis* - *HMS Vega* - *HMS Vehement* - *HMS Velox* - *HMS Vendetta* - *HMS Venetia* - *HMS Venturous* - *HMS Verdun* - *HMS Versatile* - *HMS Verulam* - *HMS Vesper* - *HMS Vidette* - *HMS Vimiera* - *HMS Violent* - *HMS Vittoria* - *HMS Vivacious* - *HMS Vivien* - *HMS Vortigern* |
| **Thornycroft:** *HMS Viceroy* - *HMS Viscount* |
| Edeltäjä: *Scott*-luokka – Seuraaja: W-luokan hävittäjät |